Ikke størrelsen i Løkken Det er ikke altid størrelsen det kommer an på. En net lille Mercedes med firehjulstræk har fået titlen "brandbil" - et kærkomment og længe ventet tiltag på Løkken Brandstation: - Den kan være med til, at vi kan komme hurtigere ud i yderområderne, og dermed give dem en endnu bedre service, end det vi gør i dag, fortæller Lars Jensen, Stationsleder hos Falck. Tre mand og 200 liter vand Når bilen rykker ud, er der kun tre mand i vognen og en lille tank med 200 liter vand i bagrummet. Vandet bliver til gengæld blæst af sted med et enormt tryk. Det betyder, at den lille mængde vand kan slukke en mindre lejlighedsbrand eller forberede indsatsen, indtil den store brandsprøjte når frem. Glæder sig På brandstationen i Løkken glæder brandmændene sig til at tage den nye bil i brug. - Folkene har jo set frem til det her, og der har været masser af uddannelse til dem, så vi glæder os til at servicere borgerne lidt hurtigere, end vi har kunnet indtil nu, siger Per Damsgaard, der leder stationen i Løkken.

Referat:
Fra midnat i aften får brandmændene i Løkken endnu et køretøj at trække på - det er en af landets mindste.